Հովիկ Աֆյան

Հովիկ Աֆյան (29 հուլիսի 1983 թ., ք.Աբովյան, Հայաստան) լրագրող, խմբագիր, սցենարիստ, գրող, արձակագիր։ Տասնյակ պատմվածքների հեղինակ է, որոնք հրապարակվել են տարբեր գրական հանդեսներում ու կայքերում, ունի 5 տպագրված գիրք, որոնք տարբեր ժամանակներում ընդգրկվել են երևանյան բեսթսելլերների առաջին տասնյակում։
Նրա «Մի գավաթ ռոմ» պատմվածքն 2013 թ. ընդգրկվել է Lավագույն արձակ մրցանակաբաշխության եզրափակիչ փուլում, իսկ «Մարդերեն չխոսող աղջիկը» պատմվածքն արժանացել է «Գրանիշի» 2020 թ. «Լավագույն արձակ» մրցանակին։
«Միս ուտողները» և «Չաստվածաշունչ» պատմվածքների ժողովածուի, «Կարմիր», «Քաղցր կյանք» և «Ժողովրդի հայրերը» վեպերի հեղինակն է։ 2021 թվականին «Կարմիր» վեպը ներկայացրել է Հայաստանը TCK Publishing-ի կազմակերպած  միջազգային մրցույթում և ճանաչվել է «Տարվա լավագույն գեղարվեստական գիրք»։ Բացի այդ, վեպն ընդգրկվել է Եվրոպայի միության գրականության մրցանակի կարճ ցանկում։ Հովիկ Աֆյանը 2021թ. օգոստոսի 1-ին արժանացել է  Գրքի  երևանյան 4-րդ փառատոնի /Yerevanbookfest/ առաջին մրցանակին։ Պարգևատրվել է «Եղիշե Չարենց» հուշամեդալով։ 2022թ-ի հոկտեմբերի 5-ին պարգևատրվել է «Ստեփան Ալաջաջյան» երիտասարդական մրցանակով` «Քաղցր կյանք» վեպի համար։

Կենսագրություն 
Հովիկ Աֆյանը ծնվել է 1983 թ. Հայաստանի Աբովյան քաղաքում։ 2000-ին, դպրոցն ավարտելուց հետո, ընդունվել է Երևանի Խաչատուր Աբովյանի անվան Հայկական պետական մանկավարժական համալսարանի Կուլտուրայի ֆակուլտետ՝ հեռուստալրագրության բաժին։ 2005-ին, ուսումն ավարտելուց հետո, անցել է ծառայության Հայաստանի զինված ուժերում, զորացրվել է 2007-ին։ 2009-ից մինչև այսօր աշխատում է «Ազգ» շաբաթաթերթում՝ որպես լրագրող, վերլուծաբան և հրապարակախոս։ 2010-ից մինչև 2013 թ-ն աշխատել է Report.am լրատվավերլուծական կայքում՝ որպես սյունակագիր-հրապարակախոս։ 2013-ից մինչև 2014-ն աշխատել է «Երկիր Մեդիա» հեռուստաընկերությունում՝ որպես վերլուծական, թեմատիկ ռեպորտաժների հեղինակ։ 2014-ից մինչև 2016-ն աշխատել է Yerkir.am կայքում՝ որպես սյունակագիր-հրապարակախոս։ 2017-2018 թթ. աշխատել է Հանրային հեռուստաընկերության լրատվավերլուծական հաղորդումների բաժնում՝ որպես «Օրակարգից դուրս» հաղորդման և լուսագրերի ու հավելումների խմբագիր։ 2018 թ-ից աշխատում է «5-րդ ալիք» հեռուստաընկերությունում՝ որպես գլխավոր խմբագիր։

Ամուսնացած է, ունի մեկ դուստր։

Ստեղծագործություններ 
 Անվճար աղավնիներ
 Առաջին բառը
 Դավաճանություն
 Սև օվկիանոսը
 Մի գավաթ ռոմ
 Մարդերեն չխոսող աղջիկը
 Կարմիր բլուզը
 Գարունը շատ էր արևոտ ու ջերմ 
 Յուլո
 ԱԿՈՐԴԵՈՆ, ԶՈՒՌՆԱ, ԴՀՈԼ
 Սուրճ եփողը
 Նոր գիրք
 Դաշտը հնձելու օրերը
 Շները մի կողմում, տղերքը` մյուս
 «Միս ուտողները», պատմվածքների ժողովածու, 2017 թ.
 «Չաստվածաշունչ»  պատմվածքների ժողովածու, 2019 թ.
 «Կարմիր», վեպ, 2020 թ.
 «Քաղցր կյանք», վեպ, 2021 թ.
 «Ժողովրդի հայրերը», վեպ, 2022 թ.

Ծանոթագրություններ 
 Գժվելու ժամանակներ են
 Երբեք մի մոռացիր
 Ինչպես ապրել «Միս ուտողների» հասարակությունում
 Սերը և պատերազմը՝ Հովիկ Աֆյանի «Կարմիր» վեպում
 Երբ կարմիրը պարզապես գույն չէ 
 Ամենասիրունն այն գիշերներն են...

 
Գրողներ այբբենական կարգով